
A Cymbalista Zsinagóga a hagyomány láncolatában - Zsidó szent tér a kortárs építészetben

A Cymbalista Zsinagóga a hagyomány láncolatában - Zsidó szent tér a kortárs építészetben
Tanulmányomban arra keresem a választ, hogy a kortárs építészet nyelvén, hogyan fogalmazható meg a zsidó szent tér. Hipotézisem alapján a judaizmus szakrális tere a zsinagóga olyan korszakok és építészeti stílusoktól független műfajt képvisel, amely időtlenségének köszönhetően hitelesen tudja egyszerre kiszolgálni a vallásgyakorláshoz szükséges funkcionális igényeket és egyben megtestesíteni a transzcendens tartalmat is.
Mario Botta ezredfordulón épült tel-avivi Cymbalista Zsinagóga és Zsidó Örökség Központjának elemzése alapján feltárom a zsidó szent tér sajátosságait, beazonosítom a zsidó szakrális tér jellegzetességeit. A zsinagógaépítészet alakváltozásainak fordulópontjai mentén megvizsgálom a hagyomány láncolatát a jeruzsálemi Szentély isteni, azaz transzcendens eredetű archetípusától kiindulva a modern Cymbalista Zsinagógáig. Kutatásomban tanulmányozom, milyen eszmei, vallásfilozófiai koncepció mentén komponálható meg a zsidó szent tér, és létezik-e valamiféle materiális és immateriális elemekkel operáló képlet, ami alapján az, és annak építészeti nyelve definiálható lehet.
A zsinagógaépítészet komplexitása révén egyfelől a mindenkori zsidóság státuszát, illetve abból eredő lehetőségeit, másfelől a zsidó kultúra sokszínűségét és a zsidó identitást is képes reprezentálni. Az Izraelben álló Cymbalista Zsinagóga minden elemében a zsidó hagyomány láncolatába illeszthető, mivel magában hordozza a judaizmus sokrétű eszmeiségét a lokációtól kezdve, az építtetői koncepción át, a Mario Botta alkalmazta reflektív architektúráig. Tanulmányomban az előzmények, kölcsönhatások és a szellemi, fizikai kontextus kutatásával mutatom be, hogy mindezeket hogyan képes a Cymbalista Zsinagóga az építészeti minőség és a transzcendens atmoszféra szintézisével harmonikus egységbe foglalni.



